b'\n_START_ARTICLE_\nVatikano geografija\n_START_PARAGRAPH_\nVatikano geografija yra i\xc5\xa1skirtin\xc4\x97 d\xc4\x97l pa\xc4\x8dios teritorijos dyd\xc5\xbeio \xe2\x80\x93 Vatikanas yra ma\xc5\xbeiausia nepriklausoma valstyb\xc4\x97 pasaulyje (0,44 km\xc2\xb2 ploto). Dar 13 pastat\xc5\xb3 Romoje ir Gandolfo pilis priklauso \xc5\xa1iai valstybei. \xc5\xa0alis nepasi\xc5\xbeymi jokiomis naudingomis i\xc5\xa1kasenomis ar kitais geografiniais ypatumais. Vatikan\xc4\x85, kaip ir Rom\xc4\x85, kartais sudrebina \xc5\xbdem\xc4\x97s dreb\xc4\x97jimai._NEWLINE_Mikrovalstyb\xc4\x97 i\xc5\xa1sid\xc4\x97s\xc4\x8diusi ant Vatikano kalvos \xc5\xa1iaur\xc4\x97s ryt\xc5\xb3 Romos dalyje, u\xc5\xbe keli\xc5\xb3 \xc5\xa1imt\xc5\xb3 metr\xc5\xb3 nuo Tibro de\xc5\xa1iniojo kranto. Vatikano ir Italijos ribos (3,2 km ilgio) beveik visur atkartoja miesto sien\xc5\xb3, pastatyt\xc5\xb3 popie\xc5\xbeiaus apsaugai, ribas. \xc5\xbdemiausias Vatikano ta\xc5\xa1kas yra 19 m, auk\xc5\xa1\xc4\x8diausias \xe2\x80\x93 76 m auk\xc5\xa1tyje vir\xc5\xa1 j\xc5\xabros lygio. Auk\xc5\xa1\xc4\x8diausias Vatikano pastatas yra \xc5\xa0ventojo Petro bazilika (138 m)._NEWLINE_Daugiau nei 50 proc. Vatikano teritorijos skirta vie\xc5\xa1am naudojimui ir neu\xc5\xbestatyta pastatais. \xc5\xa0iai teritorijai priklauso ir Vatikano sodai._NEWLINE_Vatikano klimatas toks pat kaip ir Romos \xe2\x80\x93 Vidur\xc5\xbeemio j\xc5\xabros klimatas su \xc5\xa1velniais lietumis nuo rugs\xc4\x97jo iki gegu\xc5\xbe\xc4\x97s vidurio bei kar\xc5\xa1tomis vasaromis nuo gegu\xc5\xbe\xc4\x97s iki rugs\xc4\x97jo.'